น้ำมันดิบ WTI ปิดลบ 1.5% หลังสต็อกน้ำมันดิบสหรัฐเพิ่มขึ้น
น้ำมันตลาดนิวยอร์กปิดลบ 72 เซนต์ หลังสต็อกน้ำมันดิบสหรัฐพุ่ง
8 ต.ค. 2558

สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (7 ต.ค.) หลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบของสหรัฐเพิ่มขึ้นมากเกินคาดในสัปดาห์ที่แล้ว นอกจากนี้ รายงานของ EIA ยังระบุว่า ปริมาณการผลิตน้ำมันดิบของสหัฐปรับตัวเพิ่มขึ้นด้วย
โดยสัญญาน้ำมันดิบ WTI ส่งมอบเดือนพ.ย.ลดลง 72 เซนต์ หรือ 1.5% ปิดที่ 47.81 ดอลลาร์/บาร์เรล และสัญญาน้ำมันดิบเบรนท์ส่งมอบเดือนพ.ย.ลดลง 59 เซนต์ หรือ 1.1% ปิดที่ 51.33  ดอลลาร์/บาร์เรล
ส่วนสัญญาน้ำมันดิบอ่อนแรงลง หลังจาก EIA รายงานว่า สต็อกน้ำมันดิบในรอบสัปดาห์ที่แล้วเพิ่มขึ้น 3.1 ล้านบาร์เรล สู่ระดับ 461 ล้านบาร์เรล ซึ่งเป็นการเพิ่มขึ้นเป็นสัปดาห์ที่ 2 ติดต่อกัน และปรับตัวขึ้นมากกว่าที่นักวิเคราะห์คาดว่าจะเพิ่มขึ้น 2.5 ล้านบาร์เรล
ขณะที่สต็อกน้ำมันเบนซินเพิ่มขึ้น 1.9 ล้านบาร์เรล และสต็อกน้ำมันกลั่น ซึ่งรวมถึงฮีตติ้งออยล์และน้ำมันดีเซล ลดลง 2.5 ล้านบาร์เรล ส่วนอัตราการใช้กำลังการกลั่นน้ำมันลดลงสู่ระดับ 87.5%นอกจากนี้ ข้อมูลของ EIA ยังระบุว่า ปริมาณการผลิตน้ำมันดิบของสหรัฐเพิ่มขึ้น 76,000 บาร์เรล สู่ระดับ 9.172 ล้านบาร์เรลต่อวัน
ทั้งนี้ EIA คาดการณ์ว่า ปริมาณการผลิตน้ำมันดิบของสหรัฐโดยเฉลี่ยในปีนี้จะอยู่ที่ 9.2 ล้านบาร์เรลต่อวัน และ 8.8 ล้านบาร์เรลต่อวันในปี 2559
 